               IL-KUMMISSJONI EWROPEA
            Brussell, 8.5.2017
            COM(2017) 215 final
            2017/0092(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tiġi adottata f’isem l-Unjoni Ewropea fil-Konferenza annwali tal-Partijiet tal-Konvenzjoni dwar il-Konservazzjoni u l-Ġestjoni tar-Riżorsi tal-Pollakkju fil-Baħar Bering Ċentrali, u li tħassar id-Deċiżjoni 11724/12

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Il-Polonja hija Parti Kontraenti għall-Konvenzjoni dwar il-Konservazzjoni u l-Ġestjoni tar-Riżorsi tal-Pollakkju fil-Baħar Bering Ċentrali (il-Konvenzjoni dwar il-Baħar Bering). Skont l-Artikolu 6(9) tal-Att ta’ Adeżjoni
                  1
               , ftehimiet dwar is-sajd konklużi mill-Istati Membri l-ġodda ma’ pajjiżi terzi huma ġestiti mill-Unjoni, u l-Unjoni għandha timplimenta kwalunkwe deċiżjoni stabbilita skont il-Konvenzjoni.

               Fi ħdan il-Konvenzjoni dwar il-Baħar Bering, il-Konferenza Annwali tal-Partijiet hija responsabbli għall-istabbiliment ta’ sistema internazzjonali għall-konservazzjoni, il-ġestjoni u l-aqwa użu tar-riżorsi tal-Pollakkju fiż-żona tal-Konvenzjoni. Hija tfittex ukoll li trodd lura r-riżorsi tal-Pollakkju fil-Baħar Bering f’rendimenti li jippermettu r-rendiment massimu sostenibbli tagħhom, kif ukoll li tiġbor u tanalizza informazzjoni fattwali dwar il-Pollakkju u riżorsi ħajjin oħra tal-baħar fil-Baħar Bering.

               Skont l-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tiġi adottata f’isem l-Unjoni fl-Organizzazzjonijiet Reġjonali tal-Ġestjoni tas-Sajd (RFMOs), meta dawn jissejħu biex jadottaw atti li jkollhom effetti legali, bl-eċċezzjoni ta’ atti li jissupplimentaw jew li jemendaw il-qafas istituzzjonali tagħhom, għandhom jiġu adottati permezz ta’ Deċiżjoni tal-Kunsill, fuq proposta mill-Kummissjoni.

               Tali pożizzjoni fi ħdan l-RFMOs hija stabbilita, attwalment, skont approċċ fuq żewġ livelli. Deċiżjoni tal-Kunsill tistipula l-prinċipji ta’ gwida u l-orjentazzjonijiet tal-pożizzjoni tal-Unjoni fuq bażi pluriennali, filwaqt li minn hemm ’il quddiem tiġi aġġustata għal kull laqgħa annwali permezz ta’ dokumenti informali tal-Kummissjoni li jridu jiġu diskussi fil-Grupp ta’ Ħidma tal-Kunsill.

               Fir-rigward tal-Konvenzjoni dwar il-Baħar Bering, id-Deċiżjoni tal-Kunsill 11724/12 tad-29 ta’ Ġunju 2012 tipprevedi rieżami tal-pożizzjoni tal-Unjoni qabel il-laqgħa annwali tal-2016. Għalhekk, din il-proposta għandha l-għan li tistabbilixxi l-pożizzjoni tal-Unjoni fi ħdan il-Konvenzjoni dwar il-Baħar Bering għall-perjodu 2017-2021 u b’hekk tieħu post id-Deċiżjoni tal-Kunsill 11724/12 tad-29 ta’ Ġunju 2012 li qed tkopri l-perjodu 2012-2016.

               •Konsistenza mad-dispożizzjonijiet eżistenti fil-qasam ta’ politika

               Din ir-reviżjoni għandha l-għan li tinkorpora l-prinċipji u l-orjentazzjonijiet tal-Politika Komuni tas-Sajd (PKS) il-ġdida kif stabbiliti fir-Regolament (UE) Nru 1380/2013 tal-Parlament Ewropew u tal-Kunsill
                  2
               , filwaqt li tqis ukoll l-għanijiet tal-Komunikazzjoni mill-Kummissjoni dwar id-dimensjoni esterna tal-PKS
                  3
               . Barra minn hekk, il-pożizzjoni tal-Unjoni ġiet aġġustata skont it-Trattat ta’ Lisbona.

               Il-pożizzjoni li ġejja fiha prinċipji u orjentazzjonijiet ġenerali, u safejn meħtieġ l-ispeċifiċitajiet tal-Konvenzjoni dwar il-Baħar Bering, kif inhu l-każ fil-pożizzjoni attwali. Barra minn hekk, il-proċess standard għall-ispeċifikazzjoni minn sena għal sena tal-pożizzjoni tal-Unjoni ġie inkorporat kif mitlub mill-Istati Membri.

               Id-Deċiżjoni tal-Kunsill 7277/16 tal-11 ta’ April 2016 awtorizzat lir-Repubblika tal-Polonja biex fl-interess tal-Unjoni, tinnegozja emenda tal-Konvenzjoni dwar il-Baħar Bering bl-għan li l-Unjoni ssir parti kontraenti għal dik il-Konvenzjoni. Dan il-mandat qed jiġi implimentat attwalment. Huwa mifhum li ladarba l-Unjoni tiġi aċċettata bħala parti kontraenti integrali għall-Konvenzjoni dwar il-Baħar Bering, ir-Repubblika tal-Polonja tirtira s-sħubija tagħha mill-Konvenzjoni.

               •Konsistenza ma’ politiki oħra tal-Unjoni

               Mhux applikabbli

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Id-Deċiżjoni li ġejja hija bbażata fuq it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), flimkien mal-Artikolu 218(9) li jipprevedi li l-Kunsill, fuq proposta mill-Kummissjoni, għandu jadotta deċiżjoni li tistabbilixxi l-pożizzjonijiet li għandhom jiġu adottati f’isem l-Unjoni f’korp imwaqqaf minn ftehim, meta dak il-korp jissejjaħ biex jadotta atti li jkollhom effetti legali. Dan għandu japplika għall-pożizzjoni li għandha tiġi adottata mill-Kummissjoni, f’isem l-Unjoni, fil-Konferenza tal-Partijiet tal-Konvenzjoni dwar il-Baħar Bering.

               Ir-Regolament (UE) Nru 1380/2013 tal-Parlament Ewropew u tal-Kunsill huwa l-bażi ġuridika li tistabbilixxi l-prinċipji li għandhom jiġu riflessi f’din il-pożizzjoni.

               Id-Deċiżjoni li ġejja se tissostitwixxi d-Deċiżjoni tal-Kunsill 11724/12 tad-29 ta’ Ġunju 2012 li qed tkopri l-perjodu 2012-2016.

               •Sussidjarjetà (għall-kompetenza mhux esklużiva)

               Mhux applikabbli

               •Proporzjonalità

               Mhux applikabbli

               •Għażla tal-istrument

               Skont l-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tiġi adottata f’isem l-Unjoni fl-Organizzazzjonijiet Reġjonali tal-Ġestjoni tas-Sajd (RFMOs), meta dawn jissejħu biex jadottaw atti li jkollhom effetti legali, bl-eċċezzjoni ta’ atti li jissupplimentaw jew li jemendaw il-qafas istituzzjonali tagħhom, għandhom jiġu adottati permezz ta’ Deċiżjoni tal-Kunsill, fuq proposta mill-Kummissjoni.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

               Mhux applikabbli

               •Konsultazzjonijiet mal-partijiet ikkonċernati

               Mhux applikabbli

               •Ġbir u użu tal-kompetenzi

               Mhux applikabbli

               •Valutazzjoni tal-impatt

               Mhux applikabbli

               •Idoneità regolatorja u simplifikazzjoni

               Mhux applikabbli

               •Drittijiet fundamentali

               Mhux applikabbli

               4.IMPLIKAZZJONIJIET GĦALL-BAĠIT

                  Mhux applikabbli

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

                  Mhux applikabbli

               •Dokumenti ta’ spjegazzjoni (għad-direttivi)

                  Mhux applikabbli

               •Spjegazzjoni fid-dettall tad-dispożizzjonijiet speċifiċi tal-proposta

                  Mhux applikabbli

               2017/0092 (NLE)

               Proposta għal

               DEĊIŻJONI TAL-KUNSILL

               li tistabbilixxi l-pożizzjoni li għandha tiġi adottata f’isem l-Unjoni Ewropea fil-Konferenza annwali tal-Partijiet tal-Konvenzjoni dwar il-Konservazzjoni u l-Ġestjoni tar-Riżorsi tal-Pollakkju fil-Baħar Bering Ċentrali, u li tħassar id-Deċiżjoni 11724/12

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)L-Artikolu 38 tat-Trattat dwar il-Funzjonament tal-Unjoni Ewropea, flimkien mal-Artikolu 39(1)(d) tiegħu, jipprevedi li wieħed mill-objettivi tal-Politika Komuni tas-Sajd huwa li tiġi żgurata d-disponibbiltà tal-provvisti.

               (2)L-Artikolu 2 tar-Regolament (UE) Nru 1380/2013 tal-Parlament Ewropew u tal-Kunsill
                  4
                jipprevedi li l-Politika Komuni tas-Sajd għandha tiżgura li l-attivitajiet tas-sajd u tal-akkwakultura jkunu ambjentalment sostenibbli fuq terminu twil u li huma ġestiti b’ mod li huwa konsistenti mal-objettivi li jinkisbu benefiċċji ekonomiċi, soċjali u tal-impjieg, u li jikkontribwixxu għad-disponibbiltà tal-provvisti tal-ikel. Dan jipprevedi wkoll li l-Politika Komuni tas-Sajd għandha tapplika l-approċċ prekawzjonarju għall-ġestjoni tas-sajd, u għandha tfittex li tiżgura li l-isfruttament ta’ riżorsi bijoloġiċi ħajjin tal-baħar jirripristina l-popolazzjoni tal-ispeċijiet mistada u jżommhom ’il fuq minn livelli li jistgħu jipproduċu r-rendiment massimu sostenibbli. Dan jipprevedi wkoll li l-Unjoni għandha timmira li tieħu miżuri ta’ ġestjoni u ta’ konservazzjoni bbażati fuq l-aqwa pariri xjentifiċi disponibbli, biex ikunu promossi l-metodi tas-sajd li jikkontribwixxu għal sajd aktar selettiv u l-evitar u t-tnaqqis, safejn hu possibbli, ta’ qabdiet mhux mixtieqa, biex is-sajd isir b’impatt żgħir fuq l-ekosistema marina u r-riżorsi tas-sajd u biex gradwalment jinqered il-qbid skartat. Barra minn hekk, l-Artikolu 28 tar-Regolament (UE) Nru 1380/2013 jipprevedi speċifikament li dawn il-prinċipji għandhom jiġu applikati mill-Unjoni fil-politika esterna tagħha.

               (3)Il-Polonja hija Parti Kontraenti tal-Konvenzjoni dwar il-Konservazzjoni u l-Ġestjoni tar-Riżorsi tal-Pollakkju fil-Baħar Bering Ċentrali (minn hawn ’il quddiem “il-Konvenzjoni dwar il-Baħar Bering”). L-Unjoni mhijiex Parti ta’ dik il-Konvenzjoni. Skont l-Artikolu 6(9) tal-Att ta’ Adeżjoni
                  5
               , ftehimiet dwar is-sajd konklużi mill-Istati Membri l-ġodda ma’ pajjiżi terzi huma ġestiti mill-Unjoni, u l-Unjoni għandha timplimenta kwalunkwe deċiżjoni stabbilita skont il-Konvenzjoni.

               (4)Id-Deċiżjoni tal-Kunsill 7277/16 tal-11 ta’ April 2016 awtorizzat lir-Repubblika tal-Polonja biex fl-interess tal-Unjoni, tinnegozja emenda tal-Konvenzjoni dwar il-Baħar Bering bl-għan li l-Unjoni ssir parti kontraenti għal dik il-Konvenzjoni. Dak il-mandat qed jiġi implimentat attwalment. Huwa mifhum li ladarba l-Unjoni tiġi aċċettata bħala parti kontraenti integrali tal-Konvenzjoni dwar il-Baħar Bering, ir-Repubblika tal-Polonja tirtira s-sħubija tagħha mill-Konvenzjoni.

               (5)Fl-10 ta’ Lulju 2012, il-Kunsill adotta d-Deċiżjoni 11724/12 li tistabbilixxi l-pożizzjoni li għandha tiġi adottata f’isem l-Unjoni Ewropea fil-qafas tal-Konvenzjoni dwar il-Konservazzjoni u l-Ġestjoni tar-Riżorsi tal-Pollakkju fil-Baħar Bering Ċentrali.

               (6)Id-Deċiżjoni 11724/12 tipprevedi li l-pożizzjoni stabbilita fiha għandha tiġi rieżaminata, l-aktar tard, għall-Konferenza annwali tal-Partijiet tal-Konvenzjoni dwar il-Baħar Bering fl-2016. Għalhekk huwa xieraq li d-Deċiżjoni 11724/12 titħassar u li tiġi sostitwita b’Deċiżjoni ġdida.

               (7)Fid-dawl tan-natura li qed tevolvi tar-riżorsi tal-Pollakkju fiż-Żona tal-Konvenzjoni tal-Baħar Bering u l-ħtieġa konsegwenti ta’ pożizzjoni tal-Unjoni biex tqis żviluppi ġodda, inkluż informazzjoni statistika, bijoloġika u ta’ natura oħra ġdida mressqa qabel jew matul il-Konferenza Annwali tal-Partijiet, għandhom jiġu stabbiliti proċeduri, f’konformità mal-prinċipji ta’ koperazzjoni leali bejn l-istituzzjonijiet tal-Unjoni imnaqqxin fl-Artikolu 13(2) tat-TUE, għall-ispeċifikazzjoni minn sena għal sena tal-pożizzjoni tal-Unjoni.

               (8)Peress li l-UE mhijiex parti tal-Konvenzjoni dwar il-Baħar Bering, ir-Repubblika tal-Polonja tirrappreżenta l-UE fil-Konferenza annwali tal-Partijiet tal-Konvenzjoni dwar il-Baħar Bering. Għalhekk, din id-Deċiżjoni hija indirizzata lir-Repubblika tal-Polonja.

               (9)Mal-adeżjoni tal-UE fil-Konvenzjoni dwar il-Baħar Bering, il-Kummissjoni, f’konformità mal-Artikoli 218 u 3(1) tat-TFUE, għandha tirrappreżenta l-UE fil-Konferenza annwali tal-Partijiet tal-Konvenzjoni tal-Baħar Bering. Għalhekk, minn dak il-mument, din id-Deċiżjoni għandha tkun indirizzata lill-Kummissjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed mill-Unjoni Ewropea fil-Konferenza annwali tal-Partijiet tal-Konvenzjoni dwar il-Baħar Bering, meta dak il-korp jissejjaħ biex jadotta deċiżjonijiet li jkollhom effetti legali, hija stabbilita fl-Anness I.

               Artikolu 2

               L-ispeċifikazzjoni minn sena għal sena tal-pożizzjoni tal-Unjoni li għandha tittieħed fil-Konferenza annwali tal-Partijiet tal-Konvenzjoni dwar il-Baħar Bering għandha tiġi stabbilita f’konformità mal-Anness II.

               Artikolu 3

               1.
                     Il-pożizzjoni tal-Unjoni stipulata fl-Anness I għandha tiġi vvalutata u, fejn xieraq, riveduta mill-Kunsill fuq proposta mill-Kummissjoni, l-aktar tard, għall-Konferenza annwali tal-Partijiet tal-Konvenzjoni dwar il-Baħar Bering fl-2022.

               2.
                     Fil-każ tal-adeżjoni tal-UE għall-Konvenzjoni dwar il-Baħar Bering, il-paragrafu 1 ta’ dan l-Artikolu għandu jkompli japplika għall-bqija tal-perjodu previst f’dak il-paragrafu.

               Artikolu 4

               Id-Deċiżjoni 11724/12 titħassar.

               Artikolu 5

               1.
                     Din id-Deċiżjoni hija indirizzata lir-Repubblika tal-Polonja.

               2.
                     Fiċ-ċirkostanzi previsti fl-Artikolu 3(2), din id-Deċiżjoni għandha tiġi indirizzata lill-Kummissjoni Ewropea li għandha tirrappreżenta l-UE fil-Konferenza tal-Partijiet tal-Konvenzjoni dwar il-Baħar Bering.

               Magħmul fi Brussell,

                     Għall-Kunsill

                     Il-President

                     (1)
                  ĠU L 236 23.09.2003, p. 33.

                     (2)
                  Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354 28/12/2013, p.22).

                     (3)
                  COM(2011) 424, 13.7.2011.

                     (4)
                  Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354 28.12.2013, p.22).

                     (5)
                  Att dwar il-kundizzjonijiet għall-adeżjoni tar-Repubblika Ċeka, tar-Repubblika tal-Estonja, tar-Repubblika ta’ Ċipru, tar-Repubblika tal-Latvja, tar-Repubblika tal-Litwanja, tar-Repubblika tal-Ungerija, tar-Repubblika ta’ Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka u l-aġġustamenti fit-Trattati li fuqhom hija mwaqqfa l-Unjoni Ewropea (ĠU L 236, 23.9.2003, p. 33).

    ---documentbreak---

               IL-KUMMISSJONI EWROPEA
            Brussell, 8.5.2017
            COM(2017) 215 final
            ANNESSI
            tal-
            Proposta għal DEĊIŻJONI TAL-KUNSILL
            li tistabbilixxi l-pożizzjoni li għandha tiġi adottata, f’isem l-Unjoni Ewropea, fil-Konferenza annwali tal-Partijiet tal-Konvenzjoni dwar il-Konservazzjoni u l-Ġestjoni tar-Riżorsi tal-Pollakkju fil-Baħar Bering Ċentrali, u li tħassar id-Deċiżjoni 11724/12

               ANNESS I

               Il-pożizzjoni tal-Unjoni fil-Konferenza annwali tal-Partijiet tal-Konvenzjoni dwar il-Baħar Bering

               (1)Prinċipji

               Fil-qafas tal-Konvenzjoni dwar il-Baħar Bering, l-Unjoni għandha:

               a)
                     tiżgura li l-miżuri adottati fi ħdan il-Konferenza annwali tal-Partijiet tal-Konvenzjoni dwar il-Baħar Bering jkunu skont l-objettivi u l-prinċipji segwiti mill-Unjoni fi ħdan il-Politika Komuni tas-Sajd, b’mod partikolari permezz tal-approċċ prekawzjonarju u l-objettivi relatati mar-rendiment massimu sostenibbli, kif stabbiliti fl-Artikolu 2(2) tar-Regolament (UE) Nru 1380/2013, li tiġi promossa l-implimentazzjoni ta’ approċċ ibbażat fuq l-ekosistema għall-ġestjoni tas-sajd u jiġu limitati l-impatti ambjentali tal-attivitajiet tas-sajd, li jiġu evitati u jitnaqqsu kemm jista’ jkun qabdiet mhux mixtieqa, u li gradwalment jinqered il-qbid skartat, u li jiġi minimizzat l-impatt ta’ attivitajiet tas-sajd fuq l-ekosistemi marini, kif ukoll, permezz tal-promozzjoni ta’ sajd vijabbli u kompetittiv tal-Unjoni, li jkun provdut livell tal-għajxien ġust għal dawk li jiddependu minn attivitajiet tas-sajd u jitqiesu l-interessi tal-konsumaturi;

               b)
                     tiżgura li l-miżuri adottati fi ħdan il-Konferenza annwali tal-Partijiet tal-Konvenzjoni dwar il-Baħar Bering ikunu skont l-objettivi tal-Konvenzjoni dwar il-Baħar Bering;

               c)
                     tiżgura li l-miżuri adottati fi ħdan il-Konferenza annwali tal-Partijiet tal-Konvenzjoni dwar il-Baħar Bering ikunu konsistenti mal-liġi internazzjonali, u b’mod partikolari mad-dispożizzjonijiet tal-Konvenzjoni tan-NU dwar id-Dritt tal-Baħar, mal-Ftehim tan-NU marbut mal-Konservazzjoni u l-Ġestjoni ta’ Istokkijiet ta’ Ħut Transżonali u ta’ Ħut li Jpassi Ħafna, mal-Ftehim li jippromwovi l-konformità mal-miżuri internazzjonali ta’ konservazzjoni u ġestjoni mill-bastimenti tas-sajd fl-ibħra miftuħa; u mal-Ftehim tal-2009 dwar il-Miżuri tal-Organizzazzjoni tal-Ikel u tal-Agrikoltura tal-Istat tal-Port.

               d)
                     tippromwovi pożizzjonijiet konsistenti ma’ dawk meħudin fi ħdan Organizzazzjonijiet Reġjonali tal-Ġestjoni tas-Sajd oħrajn, u, fejn xieraq, ma’ Konvenzjonijiet dwar Ibħra Reġjonali fl-istess żona;

               e)
                     tfittex sinerġija mal-politika li qed issegwi l-Unjoni bħala parti mir-relazzjonijiet bilaterali tas-sajd ma’ pajjiżi terzi, u tiżgura l-koerenza mal-politiki l-oħra tagħha, b’mod partikolari mar-relazzjonijiet esterni, l-ambjent, il-kummerċ,l-iżvilupp, ir-riċerka u l-innovazzjoni u oħrajn;

               f)
                     tiżgura li l-impenji internazzjonali tal-Unjoni jiġu rispettati;

               g)
                     tikkonforma mal-Konklużjonijiet tal-Kunsill tad-19 ta’ Marzu 2012 dwar Komunikazzjoni dwar id-dimensjoni Esterna tal-Politika Komuni tas-Sajd
                  1
               ;

               h)
                     timmira li toħloq kundizzjonijiet ekwi għall-flotta tal-Unjoni fi ħdan iż-Żona tal-Konvenzjoni abbażi tal-istess prinċipji u standards bħal dawk applikabbli skont id-dritt tal-Unjoni, u li tippromwovi l-implimentazzjoni uniformi tar-riżoluzzjonijiet u tar-rakkomandazzjonijiet.

               (2)Orjentazzjonijiet

               Fejn xieraq, l-Unjoni għandha tagħmel ħilitha sabiex tappoġġa l-adozzjoni mill-Konferenza annwali tal-Partijiet tal-Konvenzjoni dwar il-Baħar Bering tal-azzjonijiet li ġejjin:

               a)
                     Miżuri għall-konservazzjoni u għall-ġestjoni għar-riżorsi tas-sajd fiż-Żona tal-Konvenzjoni dwar il-Baħar Bering abbażi tal-aħjar pariri xjentifiċi disponibbli, inkluż il-qabdiet totali permissibbli (TACs) u kwoti għar-riżorsi tal-Pollakkju rregolati fil-qafas tal-Konvenzjoni dwar il-Baħar Bering. Fejn meħtieġ, miżuri speċifiċi għall-istokkijiet li jbatu minn sajd żejjed sabiex dawn l-istokkijiet ikunu jistgħu jirkupraw;

               b)
                     Reviżjoni tal-miżuri ta’ monitoraġġ, ta’ kontroll u ta’ sorveljanza fiż-żona tal-Konvenzjoni dwar il-Baħar Bering sabiex titjieb l-effiċjenza tal-miżuri ta’ kontroll sabiex tissaħħaħ il-konformità mal-miżuri adottati fil-qafas tal-Konvenzjoni dwar il-Baħar Bering;

               c)
                     Rinfurzar tal-miżuri għall-prevenzjoni, għall-iskoraġġiment u għall-eliminazzjoni ta’ attivitajiet tas-sajd IUU fiż-żona tal-Konvenzjoni dwar il-Baħar Bering;

               d)
                     Miżuri protettivi għal ekosistemi marini vulnerabbli fiż-żona tal-Konvenzjoni dwar il-Baħar Bering f’konformità mar-Riżoluzzjonijiet tal-AĠNU;

               e)
                     Żvilupp ta’ approċċi komuni ma’ Organizzazzjonijiet Reġjonali tal-Ġestjoni tas-Sajd oħra;

               f)
                     Miżuri tekniċi addizzjonali bbażati fuq pariri mill-Kumitat Xjentifiku u Tekniku stabbilit taħt il-Konvenzjoni dwar il-Baħar Bering.

               ANNESS II

               L-ispeċifikazzjoni minn sena għal sena tal-pożizzjoni tal-Unjoni li għandha tittieħed

               fil-Konferenza annwali tal-Partijiet tal-Konvenzjoni dwar il-Baħar Bering

               Qabel kull Konferenza annwali tal-Partijiet tal-Konvenzjoni dwar il-Baħar Bering, għandhom jittieħdu l-passi meħtieġa sabiex jiġi żgurat li l-pożizzjoni li għandha tiġi espressa f’isem l-Unjoni tqis l-aħħar informazzjoni statistika, bijoloġika u informazzjoni oħra rilevanti trażmessa lill-Kummissjoni Ewropea, skont il-prinċipji u l-orjentazzjonijiet stabbiliti fl-Anness I.

               Għal dan il-għan u abbażi ta’ dik l-informazzjoni, fi żmien suffiċjenti qabel kull Laqgħa annwali tal-Konvenzjoni dwar il-Baħar Bering, il-Kummissjoni Ewropea għandha tibgħat lill-Kunsill jew lil korpi preparatorji tiegħu, dokument bil-miktub li jistabbilixxi d-dettalji tal-ispeċifikazzjoni proposta tal-pożizzjoni tal-Unjoni għad-diskussjoni u l-approvazzjoni.

               Jekk, waqt laqgħat ulterjuri, fosthom dawk fuq il-post, ma jkunx jista’ jintlaħaq qbil sabiex il-pożizzjoni tal-Unjoni tqis l-elementi l-ġodda, il-kwistjoni għandha tintbagħat lill-Kunsill jew lill-korpi preparatorji tiegħu.

                     (1)
                  ara d-dok. 7086/12 PECHE 66


               IL-KUMMISSJONI EWROPEA
            Brussell, 29.9.2017
            COM(2017) 556 final
            2017/0241(NLE)
            Proposta għal
            DEĊIŻJONI TAL-KUNSILL
            Li tiddenunzja l-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros, adottata mir-Regolament tal-Kunsill (KE) Nru 1563/2006 tal-5 ta’ Ottubru 2006

               MEMORANDUM TA’ SPJEGAZZJONI

               Il-Ftehim ta’ Sħubija fis-settur tas-sajd bejn il-Komunità Ewropea u l-Unjoni ta’ Comoros
                  1
                (aktar ’il quddiem “il-Comoros”) jipprevedi t-terminazzjoni tiegħu minn kwalunkwe parti fil-każ ta’ ċirkostanzi serji, bħal pereżempju n-nuqqas ta’ konformita mal-impenji meħuda mill-Partijiet fir-rigward tal-ġlieda kontra s-sajd illegali, mhux irrappurtat u mhux irregolat (aktar ’il quddiem “sajd IUU”). It-terminazzjoni tal-Ftehim teħtieġ notifika minn qabel bil-miktub mill-parti li qed titlob it-terminazzjoni, li għandha titressaq mill-inqas sitt xhur qabel it-terminazzjoni.

               Skont l-Artikolu 31 tar-Regolament tal-Kunsill (KE) Nru 1005/2008 (ir- “Regolament IUU”), il-Kummissjoni tista’ tidentifika l-pajjiżi terzi li tqis li jkunu qed jonqsu milli jikkooperaw fil-ġlieda kontra s-sajd IUU. Pajjiż terz jista’ jiġi identifikat bħala pajjiż terz li ma jikkooperax jekk jonqos milli jaqdi dmirijietu skont id-dritt internazzjonali bħala Stat tal-bandiera, tal-port, kostali jew tas-suq, jew milli jieħu azzjoni sabiex jipprevjeni, jiskoraġġixxi jew jelimina s-sajd IUU.

               Skont l-Artikolu 32 tar-Regolament IUU, il-Comoros ġie nnotifikat fl-1 ta’ Ottubru 2015 mid-Deċiżjoni tal-Kummissjoni dwar il-possibbiltà li jiġi identifikat bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat
                  2
               .

               Wara li ħadet din id-deċiżjoni, il-Kummissjoni fetħet djalogu mal-Comoros li twettaq skont ir-rekwiżiti stipulati fir-Regolament IUU. Id-djalogu kien ibbażat fuq pjan ta’ azzjoni propost mill-Kummissjoni lill-Comoros biex jitranġaw in-nuqqasijiet. Il-Comoros ma ħax l-azzjoni ta’ rimedju meħtieġa fi żmien raġonevoli biex jitneħħa t-tħassib identifikat.

               Peress li l-Comoros naqas milli jwettaq id-dmirijiet tiegħu skont il-liġi internazzjonali bħala Stat tal-bandiera, tal-port, kostali jew tas-suq u milli jieħu azzjoni biex jipprevjeni, jiskoraġġixxi u jelimina s-sajd IUU, ġie identifikat, skont l-Artikolu 31 tar-Regolament IUU, bħala pajjiż terz li ma jikkooperax, bid-Deċiżjoni ta’ Implimentazzjoni tal-Kummissjoni (UE) 2017/889
                  3
                tat-23 ta’ Mejju 2017. Wara din l-identifikazzjoni l-Comoros xorta naqas milli jieħu l-azzjoni ta’ rimedju meħtieġa.

               In-nuqqasijiet ewlenin li ġġustifikaw din id-Deċiżjoni kellhom x’jaqsmu: (i) mal-politika tal-bandiera ta’ konvenjenza tal-awtoritajiet Comorjani; (ii) mal-evidenza ta’ attivitajiet ta’ sajd illegali mill-flotta Comorjana; (iii) mal-kapaċitajiet ta’ monitoraġġ u kontroll ħżiena jew ineżistenti tal-awtoritajiet nazzjonali; u (iv) mal-qafas legali għas-sajd skadut tal-Comoros.

               Skont l-Artikolu 33 tar-Regolament IUU u permezz tad-Deċiżjoni ta’ Implimentazzjoni tal-Kunsill (UE) 2017/1332
                  4
               , il-Comoros ġie miżjud mal-lista ta’ pajjiżi terzi li ma jikkooperawx li ġiet stabbilita bid-Deċiżjoni ta’ Implimentazzjoni 2014/170/UE
                  5
                fil-11 ta’ Lulju 2017.

               Iż-żieda ta’ pajjiż terz mal-lista ta’ pajjiżi terzi li qed jonqsu milli jikkooperaw fil-ġlieda kontra l-attivitajiet tas-sajd IUU teħtieġ li jittieħdu l-miżuri msemmija fl-Artikolu 38 tar-Regolament IUU. Fost dawn il-miżuri, il-Kummissjoni għandha tipproponi d-denunzja ta’ kull ftehim ta’ sajd bilaterali eżistenti mal-Comoros li jipprevedi t-terminazzjoni tal-ftehim fil-każ ta’ nuqqas ta’ konformità mal-impenji meħuda minnhom fir-rigward tal-ġlieda kontra s-sajd IUU.

               Peress li l-Comoros ġie miżjud mal-lista ta’ pajjiżi li ma jikkooperawx, il-Kummissjoni tqis li huwa neċessarju li tipproponi lill-Kunsill li l-Kummissjoni stess tagħti bidu għat-terminazzjoni tal-Ftehim ta’ Sħubija dwar is-Sajd bejn il-Komunità Ewropea u l-Comoros.

               It-Trattat ta’ Lisbona jagħti s-setgħa lill-Kummissjoni biex tirrappreżenta lill-Unjoni fir-rigward ta’ pajjiżi mhux tal-UE. Dan jimplika li l-Kummissjoni hija obbligata, f’isem l-UE, li tinnotifika lill-Comoros bid-deċiżjoni tal-Kunsill u tal-Unjoni li jtemmu l-Ftehim ta’ Sħubija b’avviż ta’ sitt xhur u konsultazzjoni bejn il-Partijiet qabel ma l-ftehim jiġi tterminat (l-Artikolu 12 tal-Ftehim dwar is-Sajd bejn l-UE u l-Comoros).

               Il-bażi ġuridika għal din il-proposta hija l-Artikolu 43(2) flimkien mal-Artikolu 218(6)(a) tat-TFUE. Skont id-duttrina tal-“actus contrarius”, jenħtieġ li l-bażi ġuridika użata biex jiġi tterminat ftehim internazzjonali tkun l-istess bħal dik użata għall-konklużjoni tiegħu. Dan ifisser li l-Parlament Ewropew huwa meħtieġ li jagħti l-kunsens tiegħu għal din il-proposta qabel ma tiġi adottata mill-Kunsill.

               Jenħtieġ li l-proposta għat-terminazzjoni ta’ dan il-ftehim ma ddewwimx l-effetti tal-Artikolu 38(8) tar-Regolament IUU. Għalhekk, jenħtieġ li l-Kummissjoni tirrikjedi li l-Kunsill jitlob lill-Parlament Ewropew biex jaqbel fuq limitu ta’ żmien ta’ tliet xhur biex jagħti l-kunsens tiegħu għall-proposta.

               1.KUNTEST TAL-PROPOSTA

               •Raġunijiet u għanijiet tal-proposta

                  Ma japplikax.

               •Konsistenza mad-dispożizzjonijiet eżistenti fil-qasam ta’ politika

                  Ma japplikax.

               •Konsistenza ma’ politiki oħra tal-Unjoni

               Din il-proposta hija konformi mal-Politika Komuni tas-Sajd u mal-Ftehimiet ta’ Sħubija dwar is-Sajd Sostenibbli u l-politiki dwar is-sajd IUU.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika xierqa għal din il-proposta hija l-Artikolu 43(2) flimkien mal-Artikolu 218(6)(a) tat-TFUE.

               •Sussidjarjetà (għall-kompetenza mhux esklużiva)

                  Ma japplikax.

               •Proporzjonalità

                  Ma japplikax.

               •Għażla tal-istrument

                  Peress li l-iskop tal-att legali huwa li jimplimenta Deċiżjoni tal-Kunsill indirizzata lil pajjiż terz partikolari, huwa xieraq li tintuża Deċiżjoni tal-Kunsill biex il-Gvern tal-Comoros jiġi nnotifikat bit-terminazzjoni tal-Ftehim ta’ Sħubija dwar is-Sajd bejn il-Komunità Ewropea u l-Unjoni tal-Comoros.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Ma japplikax.

               •Konsultazzjonijiet mal-partijiet ikkonċernati

                  Ma japplikax.

               •Ġbir u użu tal-kompetenzi

                  Ma japplikax.

               •Valutazzjoni tal-impatt

                  Ma japplikax.

               •Idoneità regolatorja u simplifikazzjoni

                  Ma japplikax.

               •Drittijiet fundamentali

                  Ma japplikax.

               4.IMPLIKAZZJONIJIET GĦALL-BAĠIT

                  It-terminazzjoni tal-Ftehim ta’ Sħubija dwar is-Sajd Sostenibbli mar-Repubblika tal-Comoros ma għandha l-ebda implikazzjoni għall-baġit. L-ebda ammont relatat ma’ protokoll ġdid li jissostitwixxi l-protokoll li għalaq fil-31.12.2016 ma ġie bbaġitjat fir-riżerva għall-baġit tal-2017 u għall-abbozz tal-baġit tal-2018.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

                  Ma japplikax.

               •Dokumenti ta’ spjegazzjoni (għad-direttivi)

                  Ma japplikax.

               •Spjegazzjoni dettaljata tad-dispożizzjonijiet speċifiċi tal-proposta

               Ma japplikax.

               2017/0241 (NLE)

               Proposta għal

               DEĊIŻJONI TAL-KUNSILL

               Li tiddenunzja l-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros, adottata mir-Regolament tal-Kunsill (KE) Nru 1563/2006 tal-5 ta’ Ottubru 2006

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) flimkien mal-Artikolu 218(6)(a) tiegħu,

               Wara li kkunsidra l-proposta mill-Kummissjoni Ewropea,

               Wara li kkunsidra l-kunsens tal-Parlament Ewropew,

               Billi:

               (1)Ir-Regolament tal-Kunsill (KE) Nru 1563/2006
                  6
                jikkonċerna l-konklużjoni tal-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros (aktar ’il quddiem “l-FPA UE-Comoros”).

               (2)Wieħed mill-għanijiet tal-FPA UE-Comoros huwa li jiżgura li l-miżuri għall-konservazzjoni u l-ġestjoni tar-riżorsi tas-sajd ikunu effettivi, u li l-sajd illegali, mhux irrappurtat u mhux irregolat (“IUU”) jiġi evitat.

               (3)L-FPA UE-Comoros japplika għal seba’ snin mid-data tad-dħul fis-seħħ tiegħu u jista’ jiġġedded għal perjodi addizzjonali ta’ seba’ snin sakemm waħda mill-Partijiet ma tagħtix avviż ta’ terminazzjoni.

               (4)Skont l-Artikolu 12 tal-FPA UE-Comoros, dan il-Ftehim jista’ jiġi tterminat minn kwalunkwe Parti fil-każ ta’ ċirkostanzi serji bħal pereżempju n-nuqqas ta’ konformità mal-impenji li jkunu ttieħdu fir-rigward tal-ġlieda kontra s-sajd IUU. Il-Parti kkonċernata għandha tinnotifika lill-Parti l-oħra bl-intenzjoni tagħha li tirtira mill-Ftehim mill-inqas sitt xhur qabel id-data ta’ skadenza tal-perjodu inizjali ta’ seba’ snin jew kull perjodu addizzjonali u t-trażmissjoni tat-tali notifika għandha tagħti bidu għall-konsultazzjonijiet bejn il-Partijiet.

               (5)Skont l-Artikolu 31 tar-Regolament tal-Kunsill (KE) Nru 1005/2008
                  7
                (ir- “Regolament IUU”), il-Kummissjoni trid tidentifika l-pajjiżi terzi li tqis bħala pajjiżi li ma jikkooperawx fil-ġlieda kontra s-sajd IUU. Pajjiż terz jista’ jiġi identifikat bħala pajjiż terz li ma jikkooperax jekk jonqos milli jaqdi dmirijietu skont id-dritt internazzjonali bħala Stat tal-bandiera, tal-port, kostali jew tas-suq, jew milli jieħu azzjoni sabiex jipprevjeni, jiskoraġġixxi jew jelimina s-sajd IUU.

               (6)Skont deċiżjoni adottata mill-Kummissjoni fl-1 ta’ Ottubru 2015
                  8
               , il-Comoros ġie nnotifikat bil-possibbiltà li jiġi identifikat mill-Kummissjoni bħala pajjiż terz li ma jikkooperax fil-ġlieda kontra s-sajd IUU minħabba (i) il-politika tal-bandiera ta’ konvenjenza tal-awtoritajiet Comorjani; (ii) l-evidenza ta’ attivitajiet ta’ sajd illegali mill-flotta Comorjana; (iii) il-kapaċitajiet ta’ monitoraġġ u kontroll ħżiena jew ineżistenti tal-awtoritajiet nazzjonali; u (iv) il-qafas legali għas-sajd skadut tal-Comoros

               (7)Permezz ta’ dik id-deċiżjoni, il-Kummissjoni fetħet proċess ta’ djalogu mal-Comoros li twettaq skont ir-rekwiżiti proċedurali stipulati fl-Artikolu 32 tar-Regolament IUU. Il-Comoros ma ħax l-azzjoni meħtieġa fi żmien raġonevoli biex ibiddel is-sitwazzjoni.

               (8)Minħabba n-nuqqas persistenti tal-Comoros milli jaqdi d-dmirijiet tiegħu skont il-liġi internazzjonali bħala Stat tal-bandiera, tal-port, kostali jew tas-suq u milli jieħu azzjoni biex jipprevjeni, jiskoraġġixxi u jelimina s-sajd IUU, dak il-pajjiż ġie identifikat, skont l-Artikolu 31 tar-Regolament IUU, bħala pajjiż li ma jikkooperax fil-ġlieda kontra s-sajd IUU permezz tad-Deċiżjoni tal-Kummissjoni (UE) 2017/889 tat-23 ta’ Mejju 2017
                  9
               . Wara din l-identifikazzjoni l-Comoros xorta naqas milli jieħu l-azzjoni ta’ rimedju meħtieġa.

               (9)Skont l-Artikolu 33 tar-Regolament IUU u permezz tad-Deċiżjoni ta’ Implimentazzjoni tal-Kunsill (UE) 2017/1332
                  10
               , dak il-pajjiż ġie miżjud mal-lista ta’ pajjiżi terzi li ma jikkooperawx li ġiet stabbilita bid-Deċiżjoni ta’ Implimentazzjoni (UE) 2014/170/UE
                  11
                fl-24.3.2014.

               (10)Skont l-Artikolu 38(8) tar-Regolament IUU, il-Kummissjoni għandha tipproponi d-denunzja ta’ kull ftehim ta’ sajd bilaterali eżistenti ma’ pajjiż terz li ma jikkooperax li jipprevedi t-terminazzjoni tal-ftehim fil-każ ta’ nuqqas ta’ konformità mal-impenji meħuda minn dak il-pajjiż fir-rigward tal-ġlieda kontra s-sajd IUU.

               (11)Għalhekk huwa xieraq li jiġi ddenuzjat il-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros.

               (12)It-Trattat dwar l-Unjoni Ewropea jagħti s-setgħa lill-Kummissjoni biex tiżgura r-rappreżentanza esterna tal-Unjoni. Għalhekk jenħtieġ li l-Kummissjoni, f’isem l-Unjoni Ewropea, tinnotifika lill-Unjoni tal-Comoros bid-denunzja tal-Ftehim ta’ Sħubija dwar is-Sajd UE-Comoros.

               ADOTTA DIN ID-DEĊIŻJONI:

               Artikolu 1

               Il-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros, li daħal fis-seħħ fis-6 ta’ Marzu 2008, għandu jiġi ddenunzjat.

               Artikolu 2

               Il-Kummissjoni, f’isem l-Unjoni Ewropea, għandha tinnotifika lill-Unjoni tal-Comoros bid-denunzja tal-Ftehim ta’ Sħubija.

               Artikolu 3

               Din id-Deċiżjoni għandha tidħol fis-seħħ l-għada tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)
                  ĠU L 290, 20.10.2006, p. 6.

                     (2)

                  ĠU C 324, 2.10.2015, p. 6
                  .

                     (3)
                  ĠU L 135, 24.5.2017, p. 35.

                     (4)
                  ĠU L 185, 18.7.2017, p. 37.

                     (5)
                  ĠU L 91, 27.3.2014, p. 43

                     (6)
                  Ir-Regolament tal-Kunsill (KE) Nru 1563/2006 tal-5 ta’ Ottubru 2006 dwar il-konklużjoni tal-Ftehim ta’ Sħubija fis-settur tas-sajd bejn il-Komunità Ewropea u l-Unjoni tal-Comoros (ĠU L 290, 20.10.2006. p. 6)

                     (7)
                  Ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (ĠU L 286, 29.10.2008, p. 1)

                     (8)
                  Id-Deċiżjoni tal-Kummissjoni tal-1 ta’ Ottubru 2015 dwar notifika lil pajjiż terz dwar il-possibbiltà li dan jiġi identifikat bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat (ĠU C 324, 2.10.2015, p. 6).

                     (9)
                  Id-Deċiżjoni ta’ Implimentazzjoni tal-Kummissjoni (UE) 2017/889 tat-23 ta’ Mejju 2017 li tidentifika lill-Unjoni ta’ Comoros bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat (ĠU L 135, 24.5.2017, p. 35)

                     (10)
                  Id-Deċiżjoni ta’ Implimentazzjoni tal-Kunsill (UE) 2017/1332 tal-11 ta’ Lulju 2017 li temenda d-Deċiżjoni ta’ Implimentazzjoni 2014/170/UE li tistabbilixxi lista ta’ pajjiżi terzi li ma jikkooperawx fil-ġlieda kontra s-sajd illegali, mhux irrappurtat u mhux irregolat, fir-rigward tal-Unjoni tal-Comoros. (ĠU L 185, 18.7.2017, p. 37)

                     (11)
                  Id-Deċiżjoni ta’ Implimentazzjoni tal-Kunsill tal-24 ta’ Marzu 2014 li tistabbilixxi lista ta’ pajjiżi terzi li ma jikkooperawx fil-ġlieda kontra s-sajd IUU skont ir-Regolament (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat. (ĠU L 91, 27.3.2014, p. 43)


Avviż Legali Importanti

|

52009PC0457

Proposta għal deċiżjoni tal-Kunsill li tawtorizza t-tqegħid fis-suq ta’ prodotti li jkun fihom, ikunu jikkonsistu minn, jew li jkunu prodotti minn, qamħirrum modifikat ġenetikament MON 89034 (MON-89Ø34-3) skont ir-Regolament (KE) Nru 1829/2003 tal-Parlament Ewropew u tal-Kunsill (It-testi bil-Franċiż u bl-Olandiż biss huma awtentiċi) (Test b’rilevanza għaż-ŻEE)  /* KUMM/2009/0457 finali */

	[pic] | KUMMISSJONI TAL-KOMUNITAJIET EWROPEJ |Brussel 8.9.2009KUMM(2009) 457 finaliProposta għalDEĊIŻJONI TAL-KUNSILLli tawtorizza t-tqegħid fis-suq ta’ prodotti li jkun fihom, ikunu jikkonsistu minn, jew li jkunu prodotti minn, qamħirrum modifikat ġenetikament MON 89034 (MON-89Ø34-3) skont ir-Regolament (KE) Nru 1829/2003 tal-Parlament Ewropew u tal-Kunsill(It-testi bil-Franċiż u bl-Olandiż biss huma awtentiċi) (Test b’rilevanza għaż-ŻEE)MEMORANDUM TA’ SPJEGAZZJONIIl-proposta għal Deċiżjoni tal-Kunsill mehmuża tikkonċerna ikel u għalf li fihom, li jikkonsistu minn, jew li huma prodotti minn, qamħirrum modifikat ġenetikament MON 89034, li dwaru tressqet talba għat-tqegħid fis-suq minn Monsanto Europe S.A. lill-awtorità kompetenti tal-Olanda fl-14 ta' Diċembru 2006, skont ir-Regolament (KE) Nru 1829/2003 dwar ikel u għalf modifikat ġenetikament.Il-proposta mehmuża tikkonċerna wkoll it-tqegħid fis-suq ta’ prodotti oħrajn li fihom jew li jkkonsistu mill-qamħirrum MON 89034 għall-istess użijiet bħal kwalunkwe qamħirrum ieħor bl-eċċezzjoni tal-kultivazzjoni.Fit-18 ta' Diċembru 2008, l-Awtorità Ewropea dwar is-Sikurezza tal-Ikel (l-'EFSA') tat opinjoni favorevoli skont l-Artikoli 6 u 18 tar-Regolament (KE) Nru 1829/2003 u kkonkludiet li mhuwiex probabbli li t-tqegħid fis-suq tal-prodotti li fihom, li jikkonsistu minn, jew li huma prodotti minn, qamħirrum MON 89034 kif deskritt fl-applikazzjoni, ikollu effetti ħżiena fuq is-saħħa tal-bniedem u tal-annimali jew fuq l-ambjent fil-kuntest tal-użijiet intenzjonati tagħhom.F’dan l-isfond, fit-22 ta’ Lulju 2009 tressaq għall-vot abbozz ta' Deċiżjoni tal-Kummissjoni li tawtorizza t-tqegħid fis-suq Komunitarju ta' prodotti li fihom, li jikkonsistu minn, jew li huma prodotti minn, qamħirrum modifikat ġenetikament MON 89034 quddiem il-Kumitat Permanenti għall-Katina Alimentari u s-Saħħa tal-Annimali. Il-Kumitat ma ta l-ebda opinjoni: 14-il Stat Membru (167 vot) ivvutaw favur, disa' (9) Stati Membri (109 voti) ivvutaw kontra, tliet (3) Stati Membri (65 vot) astjenew u Stat Membru wieħed (4 voti) ma kienx irrappreżentat.Għaldaqstant, skont l-Artikolu 35(2) tar-Regolament (KE) Nru 1829/2003 u bi qbil mal-Artikolu 5 tad-Deċiżjoni tal-Kunsill 1999/468/KE emendata mid-Deċiżjoni tal-Kunsill 2006/512/KE, il-Kummissjoni hi meħtieġa tressaq proposta lill-Kunsill relatata mal-miżuri li għandhom jittieħdu, u l-Kunsill għandu tliet xhur biex jaġixxi permezz ta’ maġġoranza kwalifikata, u jinforma lill-Parlament.Proposta għalDEĊIŻJONI TAL-KUNSILLli tawtorizza t-tqegħid fis-suq ta’ prodotti li jkun fihom, ikunu jikkonsistu minn, jew li jkunu prodotti minn, qamħirrum modifikat ġenetikament MON 89034 (MON-89Ø34-3) skont ir-Regolament (KE) Nru 1829/2003 tal-Parlament Ewropew u tal-Kunsill(It-testi bil-Franċiż u bl-Olandiż biss huma awtentiċi) (Test b’rilevanza għaż-ŻEE)IL-KUNSILL TAL-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kkunsidra r-Regolament (KE) Nruº1829/2003 tal-Parlament Ewropew u tal-Kunsill tat-22ºta’ Settembruº2003 dwar ikel u għalf modifikat ġenetikament[1], u b’mod partikolari l-Artikoliº7(3) u 19(3) tiegħu,Wara li kkunsidra l-proposta mill-Kummissjoni,Billi:(1) Fl-14 ta' Diċembru 2006, Monsanto Europe S.A., ressqet applikazzjoni lill-awtorità kompetenti tal-Olanda, skont l-Artikoli 5 u 17 tar-Regolament (KE) Nru 1829/2003, għat-tqegħid fis-suq ta' ikel, ingredjenti tal-ikel, u għalf, li fihom, li jikkonsistu minn, jew li huma prodotti minn qamħirrum MON 89034 ('l-applikazzjoni').(2) L-applikazzjoni tkopri wkoll it-tqegħid fis-suq ta' prodotti oħrajn li fihom jew li jikkonsistu mill-qamħirrum MON 89034 għall-istess użijiet bħal kwalunkwe qamħirrum ieħor bl-eċċezzjoni tal-kultivazzjoni. Għalhekk, skont l-Artikoli 5(5) u 17(5) tar-Regolament (KE) Nru 1829/2003, din tinkludi d-dejta u t-tagħrif meħtieġa mill-Annessi III u IV tad-Direttiva 2001/18/KE tal-Parlament Ewropew u tal-Kunsill tat-12 ta’ Marzu 2001 dwar ir-rilaxx intenzjonat fl-ambjent ta' organiżmi modifikati ġenetikament u li tħassar id-Direttiva tal-Kunsill 90/220/KEE[2] u informazzjoni u konklużjonijiet dwar il-valutazzjoni tar-riskju mwettqa skont il-prinċipji stipulati fl-Anness II tad-Direttiva 2001/18/KE. Tinkludi wkoll pjan ta' monitoraġġ għall-effetti ambjentali li jikkonforma mal-Anness VII tad-Direttiva 2001/18/KE.(3) Fit-18 ta' Diċembru 2008, l-Awtorità Ewropea dwar is-Sikurezza tal-Ikel (l-'EFSA') tat opinjoni favorevoli skont l-Artikoli 6 u 18 tar-Regolament (KE) Nru 1829/2003 u kkonkludiet li mhuwiex probabbli li t-tqegħid fis-suq tal-prodotti li fihom, li jikkonsistu minn, jew li huma prodotti minn, qamħirrum MON 89034 kif deskritt fl-applikazzjoni, ikollu effetti ħżiena fuq is-saħħa tal-bniedem u tal-annimali jew fuq l-ambjent fil-kuntest tal-użijiet intenzjonati tagħhom[3]. Fl-opinjoni tagħha, l-EFSA qieset il-mistoqsijiet u t-tħassib speċifiku kollu li tqajmu mill-Istati Membri fil-kuntest tal-konsultazzjoni tal-awtoritajiet kompetenti nazzjonali kif stipulat fl-Artikoli 6(4) u 18(4) ta’ dak ir-Regolament.(4) Fl-opinjoni tagħha, l-EFSA kkonkludiet ukoll li l-pjan ta’ monitoraġġ ambjentali, li jikkonsisti fi pjan ta’ sorveljanza ġenerali, imressaq mill-applikant huwa f’konformità mal-użu maħsub għall-prodotti.(5) Wara li tqiesu dawk il-kunsiderazzjonijiet, l-awtorizzazzjoni għandha tingħata għall-prodotti.(6) Għandu jiġi assenjat identifikatur uniku għal kull OMĠ kif stipulat fir-Regolament tal-Kummissjoni (KE) Nru 65/2004 tal-14 ta’ Jannar 2004 li jistabbilixxi sistema għall-iżvilupp u l-assenjazzjoni ta' identifikaturi uniċi għal organiżmi modifikati ġenetikament[4].(7) Fuq il-bażi tal-opinjoni mogħtija mill-EFSA, l-ebda rekwiżit tat-tikkettjar speċifiku għajr dawk stipulati fl-Artikoli 13(1) u 25(2) tar-Regolament (KE) Nru 1829/2003, ma jidhru meħtieġa għall-ikel, l-ingredjenti tal-ikel u l-għalf li fihom, li jikkonsistu minn, jew li huma prodotti minn qamħirrum MON 89034. Madankollu, sabiex jiġi żgurat l-użu tal-prodotti fil-limiti ta’ din l-awtorizzazzjoni stipulata minn din id-Deċiżjoni, it-tikketti ta' għalf li fih jew li jikkonsisti minn OMĠ u ta' prodotti oħra li mhumiex ikel jew għalf li jkun fihom jew jikkonsistu minn OMĠ u li għalihom intalbet l-awtorizzazzjoni, għandhom juru b’mod ċar li l-prodotti kkonċernati m’għandhomx jintużaw għall-kultivazzjoni.(8) Bl-istess mod, l-opinjoni tal-EFSA ma tiġġustifikax l-impożizzjoni ta’ kundizzjonijiet jew restrizzjonijiet speċifiċi għat-tqegħid fis-suq u/jew kundizzjonijiet jew restrizzjonijiet speċifiċi għall-użu u l-ġarr, inkluż rekwiżiti ta’ monitoraġġ wara t-tqegħid fis-suq, u l-ebda kundizzjoni speċifika għall-ħarsien ta' ekosistemi/ambjent u/jew żoni ġeografiċi partikolari, kif stipulat fil-punt (e) tal-Artikoli 6(5) u 18(5) tar-Regolament (KE) Nru 1829/2003.(9) L-informazzjoni rilevanti kollha dwar l-awtorizzazzjoni tal-prodotti għandha tiddaħħal fir-reġistru Komunitarju tal-ikel u l-għalf modifikat ġenetikament, kif stipulat fir-Regolament (KE) Nruº1829/2003.(10) L-Artikolu 4(6) tar-Regolament (KE) Nru 1830/2003 tal-Parlament Ewropew u tal-Kunsill tat-22 ta' Settembru 2003 dwar it-traċċjabilità u l-ittikkettjar ta’ organiżmi modifikati ġenetikament u t-traċċjabilità ta’ prodotti tal-ikel u għalf manifatturati minn organiżmi modifikati ġenetikament u li jemenda d-Direttiva 2001/18/KE[5], jistipula l-ħtiġijiet tal-ittikkettjar għal prodotti li jikkonsistu minn, jew li fihom, l-OMĠ.(11) Din id-Deċiżjoni għandha tiġi nnotifikata permezz tal-Clearing House dwar il-Bijosikurezza lill-Partijiet fil-Protokoll ta’ Cartagena dwar il-Bijosikurezza tal-Konvenzjoni dwar id-Diversità Bijoloġika, skont l-Artikoli 9(1) u 15(2)(c) tar-Regolament (KE) Nru 1946/2003 tal-Parlament Ewropew u tal-Kunsill tal-15 ta’ Lulju 2003 dwar il-movimenti transkonfinali ta’ organiżmi modifikati ġenetikament[6].(12) L-applikant ġie kkonsultat dwar il-miżuri stipulati f’din id-Deċiżjoni.(13) Il-Kumitat Permanenti dwar il-Katina Alimentari u s-Saħħa tal-Annimali ma tax opinjoni fil-limitu taż-żmien stabbilit mill-President tiegħu.ADOTTA DIN ID-DEĊIŻJONI:Artikolu 1 Organiżmu modifikat ġenetikament u identifikatur unikuIl-qamħirrum modifikat ġenetikament ( Zea mays L.) MON 89034, kif inhu speċifikat fil-punt (b) tal-Anness ta' din id-Deċiżjoni, hu assenjat l-identifikatur uniku MON-89Ø34-3, kif stipulat fir-Regolament (KE) Nru 65/2004.Artikolu 2AwtorizzazzjoniIl-prodotti li ġejjin huma awtorizzati għall-finijiet tal-Artikoli 4(2) u 16(2) tar-Regolament (KE) Nru 1829/2003, skont il-kundizzjonijiet stabbiliti f’din id-Deċiżjoni:(a) ikel u ingredjenti tal-ikel li fihom, li jikkonsistu minn, jew li huma prodotti minn, qamħirrum MON-89Ø34-3.(b) ikel li fih, jew li jikkonsisti minn, jew li huwa prodott minn, qamħirrum MON-89Ø34-3;(c) prodotti, għajr ikel u għalf, li fihom jew li jikkonsistu minn qamħirrum MON-89Ø34-3 għall-istess użijiet bħal kwalunkwe qamħirrum ieħor ħlief għall-kultivazzjoni.Artikolu 3 Tikketta1. Għall-finijiet tar-rekwiżiti tat-tqegħid tat-tikketti stipulati fl-Artikoli 13(1) u 25(2) tar-Regolament (KE) Nru 1829/2003 u fl-Artikolu 4(6) tar-Regolament (KE) Nru 1830/2003, l-‘isem tal-organiżmu’ għandu jkun ‘qamħirrum’.2. Il-kelmiet ‘mhux għall-kultivazzjoni’ għandhom jidhru fuq it-tikketta u fid-dokumenti li jakkumpanjaw il-prodotti li fihom jew li jikkonsistu mill-qamħirrum MON-89Ø34-3 li jissemma fl-Artikolu 2(b) u (c).Artikolu 4 Monitoraġġ tal-effetti ambjentali1. Id-detentur tal-awtorizzazzjoni għandu jiżgura li l-pjan ta' monitoraġġ għall-effetti ambjentali, kif speċifikat fil-punt (h) tal-Anness, jiddaħħal fis-seħħ u jiġi implimentat.2. Id-detentur tal-awtorizzazzjoni għandu jibgħat lill-Kummissjoni rapporti annwali dwar l-implimentazzjoni u r-riżultati tal-attivitajiet imfassla fil-pjan ta’ sorveljanza.Artikolu 5Reġistru KomunitarjuL-informazzjoni stabbilita fl-Anness ta’ din id-Deċiżjoni għandha tiddaħħal fir-reġistru Komunitarju tal-ikel u l-għalf modifikati ġenetikament, kif stipulat fl-Artikolu 28 tar-Regolament (KE) Nru 1829/2003.Artikolu 6Detentur tal-awtorizzazzjoniId-dententur tal-awtorizzazzjoni għandu jkun Monsanto Europe S.A., il-Belġju, li jirrappreżenta lil Monsanto Company, l-Istati Uniti tal-Amerika.Artikolu 7ValiditàDin id-Deċiżjoni għandha tapplika għal perjodu ta’ 10 snin mid-data tan-notifika tagħha.Artikolu 8DestinatarjuDin id-Deċiżjoni hija indirizzata lil Monsanto Europe S.A., Avenue de Tervuren 270-272, B-1150 Brussell – il-Belġju.Magħmula fi Brussell,Għall-KunsillIl-PresidentANNESS(a) Applikant u Detentur tal-Awtorizzazzjoni:Isem : Monsanto Europe S.A.Indirizz : Avenue de Tervuren 270-272, B-1150 Brussell, il-BelġjuF'isem Monsanto Company - 800 N. Lindbergh Boulevard – St. Louis, Missouri 63167 - l-Istati Uniti tal-Amerika.(b) Isem u speċifikazzjoni tal-prodotti:(1) Ikel u ingredjenti tal-ikel li fihom, li jikkonsistu minn, jew li huma prodotti minn, qamħirrum MON-89Ø34-3;(2) Għalf li fih, jew li jikkonsisti minn, jew li huwa prodott minn, qamħirrum MON-89Ø34-3;(3) Prodotti, għajr ikel u għalf, li fihom jew li jikkonsistu minn qamħirrum MON-89Ø34-3 għall-istess użijiet bħal kwalunkwe qamħirrum ieħor ħlief għall-kultivazzjoni.Il-qamħirrum modifikat ġenetikament MON-89Ø34-3 kif deskritt fl-applikazzjoni, jinkludi l-proteini Cry1A.105 u Cry2Ab2 li jagħtu protezzjoni lil ċerti organiżmi lepidopterani ta' ħsara.(c) It-tikketta:(1) Għall-finijiet tar-rekwiżiti speċifiċi tal-ittikkettjar stabbiliti fl-Artikoli 13(1) u 25(2) tar-Regolament (KE) Nru 1829/2003 u fl-Artikolu 4(6) tar-Regolament (KE) Nru 1830/2003, ‘isem l-organiżmu’ għandu jkun 'qamħirrum';(2) Il-kelmiet ‘mhux għall-kultivazzjoni’ għandhom jidhru fuq it-tikketta u fid-dokumenti li jakkumpanjaw il-prodotti li fihom jew li jikkonsistu mill-qamħirrum MON-89Ø34-3 li jissemma fl-Artikolu 2(b) u (c) ta' din id-Deċiżjoni.(d) Metodu ta' individwazzjoni:-  Metodu fil-ħin reali speċifiku għall-avveniment ibbażat fuq il-PCR, għall-kwantifikazzjoni tal-qamħirrum MON-89Ø34-3;-  Ivvalidat fuq żrieragħ mil-Laboratorju ta’ Referenza Komunitarju stabbilit skont ir-Regolament (KE) Nru 1829/2003, ippubblikat fil-websajt: http://gmo-crl.jrc.ec.europa.eu/statusofdoss.htm;-  Materjal ta' Referenza: AOCS 0906-E aċċessibbli mill-American Oil Chemists Society fil-websajt http://www.aocs.org/tech/crm/corn.cfm(e) Identifikatur uniku:MON-89Ø34-3(f) Informazzjoni mitluba skont l-Anness II tal-Protokoll ta' Cartagena dwar il-Bijosikurezza tal-Konvenzjoni dwar id-Diversità Bijoloġika:Clearing House tal-Bijosikurezza, Rekord ID: ara [ għandu jimtela meta notifikat ].(g) Kundizzjonijiet jew restrizzjonijiet rigward it-tqegħid fis-suq, l-użu jew l-immaniġġjar tal-prodotti:Mhux meħtieġa.(h) Il-pjan ta' monitoraġġIl-pjan ta’ monitoraġġ għall-effetti ambjentali li jikkonforma mal-Anness VII tad-Direttiva 2001/18/KE[Ħolqa: pjan ippubblikat fuq l-internet ](i) Rekwiżiti ta' monitoraġġ wara t-tqegħid fis-suq għall-użu tal-ikel għal konsum mill-bniedemMhux meħtieġa.Nota: il-ħoloq għad-dokumenti rilevanti jista’ jkollhom bżonn jiġu emendati minn żmien għall-ieħor. Dawk il-modifiki se jkunu disponibbli għall-pubbliku permezz tal-aġġornament tar-reġistru Komunitarju tal-ikel u l-għalf modifikati ġenetikament. [1] ĠU L 268, 18.10.2003, p. 1.[2] ĠU L 106, 17.4.2001. p. 1.[3] http://registerofquestions.efsa.europa.eu/roqFrontend/questionLoader?question=EFSA-Q-2007-042[4] ĠU L 10, 16.1.2004, p. 5.[5] ĠU L 268, 18.10.2003, p. 24.[6] ĠU L 287, 5.11.2003, p. 1.